Απόλλωνα Ρόδου

Τα  **Απόλλωνα** είναι χωριό της Ρόδου. Διοικητικά είναι έδρα ομώνυμης  τοπικής κοινότητας, της δημοτικής ενότητας (τέως δήμου) Καμείρου, του δήμου Ρόδου, της περιφερειακής ενότητας Ρόδου, στην περιφέρεια Νοτίου Αιγαίου, σύμφωνα με το πρόγραμμα *Καλλικράτης*. Πριν το σχέδιο *Καποδίστριας* και το πρόγραμμα *Καλλικράτης*, ανήκε στην επαρχία Ρόδου του νομού Δωδεκανήσου, στο γεωγραφικό διαμέρισμα Νήσων Αιγαίου Πελάγους.
## Γεωγραφία
Τα Απόλλωνα είναι μεγάλο χωριό στη βορειοκεντρική Ρόδο, στις νοτιοκεντρικές πλαγιές του βουνού Προφήτης Ηλίας και σε μέσο σταθμικό υψόμετρο 330. Απέχει 43 χλμ. περίπου ΝΔ. της πόλης της Ρόδου. Η τοπική κοινότητα είναι χαρακτηρισμένη ως αγροτικός ημιορεινός οικισμός, με έκταση 70,890 χμ² (2011).
## Πληθυσμός

## Ιστορία
Ο οικισμός των Απολλώνων έχει μία μακραίωνα ιστορία. Η ονομασία «Απόλλωνα, τα» προέρχεται από τον θεό Απόλλωνα, τον θεό του φωτός, της μουσικής και του πολιτισμού και εικάζεται, ότι στη θέση αυτή υπήρχε κατά τους προχριστιανικούς χρόνους Ιερό αφιερωμένο στον Απόλλωνα. Η επισήμανση τουλάχιστον δύο παλαιοχριστιανικών βασιλικών στην περιοχή - στη θέση Πορτί η μία και στη θέση Παναγία Καρυωνίτισσα η άλλη - επιβεβαιώνουν ότι ο οικισμός ευρίσκετο σε μεγάλη ακμή κατά την παλαιοχριστιανική εποχή (4ος - 6ος αι./ μ.Χ.). Επίσης η ύπαρξη λειψάνων οικοδομημάτων από την εποχή των Ιωαννιτών Ιπποτών της Ρόδου (περίπου 1310-1522), η διατήρηση μέχρι σήμερα περισσοτέρων μεσαιωνικών ναών, ορισμένες από τις οποίες διασώζουν παλαιές τοιχογραφίες, αποτελούν τεκμήρια, ότι ο οικισμός ήκμαζε επίσης κατά τους μέσους χρόνους, καθώς και κατά την εποχή της Τουρκοκρατίας (1522-1912).

Τα Απόλλωνα ευρίσκονται σε μία πανέμορφη περιοχή, η οποία είναι πλούσια ευνοημένη από την φύση, περιβάλλεται από εύφορη γη, έχει πλούσια νερά και οι άνθρωποι από πολύ ενωρίς διέγνωσαν τις ευνοϊκές αυτές προϋποθέσεις και ίδρυσαν τον οικισμό αυτόν, ο οποίος υπάρχει πιθανώς ήδη από την Προϊστορική Εποχή μέχρι σήμερα.

### Διοικητικές μεταβολές μέχρι τον «Καλλικράτη»
Ο οικισμός αναγνωρίστηκε το 1948 και ορίστηκε έδρα της ομώνυμης κοινότητας της Ρόδου. Με το ΦΕΚ 244Α - 04/12/1997 αποσπάστηκε από την κοινότητα Απολλώνων (Απόλλωνα) και προσαρτήθηκε στον δήμο Καμείρου. Με το ΦΕΚ 87Α - 07/06/2010 αποσπάστηκε από τον δήμο Καμείρου και προσαρτήθηκε στον δήμο Ρόδου.

## Αξιοθέατα και διατηρητέα
* Το κτήριο φερομένης ιδιοκτησίας «Εγγλέζου Δημητρίου και Γεωργίου», διότι αποτελεί χαρακτηριστικό δείγμα μονόχωρης αγροικίας της υπαίθρου της Ρόδου. Έχει κηρυχθεί διατηρητέο
* Το Λαογραφικό Μουσείο, στο κέντρο του οικισμού, όπου εκτίθενται παραδοσιακά εργαλεία, φορεσιές και κεντήματα από την ευρύτερη περιοχή
* Ο ναός της Υψώσεως του Τιμίου Σταυρού, στο κέντρο του οικισμού, στη θέση προγενέστερου της ιπποτικής περιόδου επ' ονόματι της Θεοτόκου. Ο σημερινός ναός οικοδομήθηκε το 1858 από τον αρχιτέκτονα Κωνσταντίνο Παρασκευά, σύμφωνα με την κτητορική επιγραφή της δυτικής εισόδου. Πρόκειται για μονόχωρη σταυροθολιακή βασιλική δωδεκανησιακού τύπου με πρόναο με πατάρι γυναικωνίτη, από την κλίμακα του οποίου υψώνεται πενταόροφο κωδωνοστάσιο. Έχει πλούσια διακοσμημένο ξυλόγλυπτο και εν μέρει επιχρυσωμένο τέμπλο. κατασκευασμένο από τον Γιακουμή Μάκρα (1858–1863) ή κατά μία άλλη εκδοχή από τον Κύριλλο τον Λίνδιο σε στυλ οθωμανικού μπαρόκ
* Η Μονή Προφήτη Ηλία, στην ομώνυμη κορυφή, βορειοδυτικά του οικισμού. Εκεί βρίσκονται και κτίσματα της Ιταλοκρατίας, όπως η έπαυλη του διοικητή Ντε Βέκι
* Ο ναός της  Παναγίας Καρυωνίτισσας, δυτικά του οικισμού, στον δρόμο προς Έμπωνα. Μικρών διαστάσεων μονόχωρος και καμαροσκέπαστος ναός, κτισμένος στη θέση παλαιοχριστιανικής βασιλικής, με λείψανα παλαιών τοιχογραφιών.
* Το ναΰδριο του Αγίου Προκοπίου, στη βορειοδυτική έξοδο του οικισμού
* Το ναΰδριο του Ταξιάρχη Μιχαήλ  "Εν Χώναις Θαύμα", βορειοδυτικά του οικισμού
* Το δημοτικό γήπεδο ποδοσφαίρου «Απόλλων» του χωριού

## Παραπομπές


## Πηγές
* Εγκυκλοπαίδεια Πάπυρος Λαρούς Μπριτάννικα, 1996, 2006 (ΠΛΜ)
* Εγκυκλοπαίδεια Πάπυρος Λαρούς, εκδ. 1963 (ΠΛ)
* Οργανισμός εκδόσεων «Ελλάδα», χάρτες (Βαρελάς)
* Περιοδικό «Διακοπές», εκδ. Δ.Ο.Λ.,  2010
* eetaa.gr

## Εξωτερικοί σύνδεσμοι
* http://www.paraga-apollona.gr/apollona.php
* https://apollonarodou.gr/

Κατηγορία:Χωριά της Ρόδου
Κατηγορία:Χωριά της περιφερειακής ενότητας Ρόδου